คลังแก้สลากฯแพงต้องใช้หวยออนไลน์
คลังส่งสัญญาณลุยยี่ปั๊ว ซาปั๊ว แก้ปัญหาสลากเกินราคา
12 มี.ค. 2555

คลังส่งสัญญาณลุยยี่ปั๊ว ซาปั๊ว แก้ปัญหาสลากเกินราคา 
นายทนุศักดิ์ เล็กอุทัย รมช.คลัง ในฐานะที่กำกับดูแลสำนักงานสลากกินแบ่งรัฐบาล เปิดเผยว่า ได้เตรียมมอบนโยบายให้ นายอารีพงศ์ ภู่ชอุ่ม ปลัดกระทรวงการคลัง ในฐานะประธานคณะกรรมการสลากฯ เร่งรัดเรื่องการแก้ไขปัญหาสลากเกินราคาและเรื่องหวยใต้ดิน
ทั้งนี้ เห็นว่าการแก้ปัญหาสลากแพงทำได้หลายแนวทาง เช่น การ ออกสลากออนไลน์ ซึ่งขณะนี้อยู่ระหว่างการพิจารณารูปแบบ แนวทางการและผลดีผลเสียอยู่ ทั้งนี้เชื่อว่าการออกสลากออนไลน์จะช่วยแก้ปัญหาเรื่องหวยใต้ดินได้ รวมถึงการแก้ปัญหาเรื่องยี่ปั๊ว พ่อค้าสลากรายใหญ่ที่เป็นคนกำหนดราคาขายส่งทำให้ค้าสลากรายย่อยเดือดร้อน เพราะรับสลากมาในต้นทุนที่สูง จึงต้องขายสลากในราคาที่แพงตามไปด้วย และการศึกษาแนวทางการเพิ่มปริมาณสลากให้เพียงพอกับความต้องการตลาด
“เชื่อว่าทางแก้มีหลายทาง เช่น ออกหวยออนไลน์ หรือการแก้ที่ยี่ปั๊ว ซาปั๊ว รวมถึงการสร้างสินค้าให้สมดุลกับความต้องการ เพราะถ้าสินค้าพอเพียงพ่อค้าคนกลางก็จะหายไปเอง ส่วนเรื่องการส่งสายตรวจออกจับผู้ค้าสลากเกินราคเห็นว่าเป็นการแก้ปัญหาที่ปลายเหตุเพราะคนที่ถูกจับไม่ใช่ต้นตอของปัญหาที่แท้จริง” นายทนุศักดิ์ กล่าว 
ทั้งนี้ เห็นว่าในทางการเมืองต้องทำ 2 เรื่อง คือ สลากแพงและหวยใต้ดินแก้ให้เบ็ดเสร็จ และต้องทำอย่างเป็นระบบ แม้จะแก้ไม่ได้ 100% แต่ก็เชื่อว่าน่าจะแก้ไขปัญหาได้ระดับหนึ่งอย่างแน่นอน
ทั้งนี้ โครงการหวยออนไลน์ที่สำนักงานสลากฯ ได้ทำสัญญากับบริษัท ล็อกซเล่ย์ จีเท็ค เทคโนโลยี ไว้นั้น ยืนยันว่าไม่ขัดต่อข้อกฎหมาย แต่สำนักงานสลากฯ กับ ล็อกซเล่ย์ ต้องทำความเข้าใจกับสังคมที่มีข้อกังวลว่าจะเป็นการมอมเมาประชาชน จะปล่อยให้ฝ่ายการเมือง ชี้แจงเพียงด้านเดียวไม่ได้
พร้อมกันนี้ยังเห็นว่าในสมัยรัฐบาลของ พ.ต.ท.ทักษิณ ชินวัตร อดีตนายกรัฐมนตรี ที่มีโครงการหายหวย 2 ตัว 3 ตัวนั้น ถือว่าช่วยแก้ไขปัญหาสลากเกินราคา อีกทั้งยังนำรายได้จากการจำหน่ายไปพัฒนาสังคม ทั้งในด้านทุนการศึกษา และบำรุงวัดได้อีกด้วย